ԱՄՆ-ի արտգործնախարարը շեշտել է բնապահպանության կարեւորությունը
ԱՄՆ-ի արտաքին գործերի նախարար Քոնդոլիզա Ռայսը մթնոլորտն ամենաշատն ախտոտող երկրներին կոչ արեց գալ ջերմոցային գազերի արտանետումները կրճատ
Այս ուղերձով նա հանդես եկավ արտգործնախարարությունում սկսված երկօրյա հանդիպման սկզբում: Ռայսը հորդորեց պետությունների ղեկավարներին, աշխատանքներ տանել այդ նպատակի համար տեխնոլոգիական նոր միջոցներ ստեղծելու ուղղությամբ՝ հակադրվելով այն տեսակետին, թե յուրաքանչյուր երկիր պետք է հանդես գա տնտեսական իր շահերից ելնելով. «Կամ պիտի զոհաբերենք համաշխարհային տնտեսության աճը՝ հանուն մեր մոլորակի բնության, կամ հանուն տնտեսության, զոհասեղանին պիտի դնենք մոլորակի առողջությունը»: Հանդիպմանը մասնակցած 17 երկրները արտադրում են երկրագնդի մթնոլորտ արտանետվող գազերի 80 տոկոսը: ԱՄՆ-ը, Չինաստանը եւ Հնդկաստանը չեն ընդունում ջերմոցային գազերը պարտադիր կրճատելու ՄԱԿ-ի առաջարկը: Կիոտոյի պայմանագիրը նախագահ Բուշը չի ստորագրել ա՛յդ պատճառով: Միացյալ Նահանգները հայտարարում է, թե պատրաստ է միայն դանդաղեցնել ջերմոցային գազերի արտադրության աճի արագությունը, եւ որ դրան ցանկանում է հասնել՝ էներգիայի այլընտրանքային միջոցներին զարկ տալով: Եւրոպական երկրների ղեկավարները ԱՄՆ-ի սենատորներին մի քանի օր առաջ կոչ արեցին ընդունել ածխածնի արտանետումները պարտադիր կրճատելու մասին որոշում: «Գիտեմ, որ ԱՄՆ-ում մարդիկ կառարկեն, ասելով, թե «մենք դա կանենք մեզ հարմար ձեւով»: Սակայն ավելի արդյունավետ լինելու համար, հարկավոր է, որ բոլորս այս գործն անենք ՄԱԿ-ի ուղեցույցով», ասել է Դանիայի շրջակա միջավայրի պահպանության նախարար Քոնի Հեդեգաարդը։ Իսկ երբ ԱՄՆ-ի արտգործնախարարությունում ընթանում էր այս հանդիպումը, մի խումբ ցուցարարներ վանկարկում էին կոչեր ընդդեմ Բուշի, որը չէր մասնակցել կլիմայական հարցերով ՄԱԿ-ի անցկացրած գագաթաժողովին: